MRK moet SAPD-rassisme ondersoek – SolidariteitRenate Barnard en dr. Dirk Hermann van Solidariteit Solidariteit het vandag die Suid-Afrikaanse Menseregtekommissie (SAMRK) versoek om ondersoek in te stel na vals klagtes van rassisme en ander vorme van rassisme in die Suid-Afrikaanse Polisiediens (SAPD). Die versoek volg op ŉ verslag van die Solidariteit Navorsingsinstituut (SNI) wat dui op sistemiese probleme ten opsigte van rassisme in die SAPD. Die verslag is ook aan die SAPD oorhandig met ŉ versoek vir dringende optrede. “Die tendens van vals klagtes van rassisme in die SAPD is ontstellend. Die verslag dui ook op die emosionele uitwerking op slagoffers. Die SAMRK reageer kragdadig en uit eie beweging oor bewerings van rassisme en die gebruik van onaanvaarbare rasterme indien dit wit teenoor swart is,” het dr. Dirk Hermann, bestuurshoof van Solidariteit, gesê. “Die SAMRK se reaksie op hierdie verslag sal ŉ belangrike toets vir sy objektiwiteit wees.” Altesaam 56 gevalle van beweerde rassisme en dubbele standaarde ten opsigte van die hantering van rassisme is by Solidariteit in Oktober aangemeld, wat daarop dui dat lede van sekere rasse in die SAPD in ondraaglike omstandighede werk waar daar geen gevolge is vir diegene wat valse aantygings maak nie, maar wel gevolge vir die slagoffers van die leuens, sê Solidariteit. “Die bevindinge dui op ŉ patroon in die wyse waarop wit SAPD-lede hanteer word: Eerstens word daar griewe en valse beskuldigings van rassisme teen wit lede ingedien nadat hierdie lede ondergeskiktes gedissiplineer het of bloot oor die feit dat hulle wit is. Daar is ook bevind dat indien die beskuldigdes onskuldig verklaar word, diegene wat onwaarhede versprei het nie aan die pen ry nie en die beskuldigdes dan uiters negatiewe fisieke en emosionele gevolge moet dra,” sê Annelise de Vries, ŉ navorser verbonde aan die SNI. Die verslag sal ook aan die SAPD oorhandig word met ŉ aanmaning om sterk op te tree teen diegene wat hierdie valse aantygings maak. Renate Barnard, sektorkoördineerder by Solidariteit, sluit af: “Hierdie lede word deurlopend blootgestel aan ernstige aantygings en dissiplinêre optrede, bloot op grond van hul ras. Indien hierdie lede dissipline probeer toepas, word hulle valslik beskuldig van rassisme en ander ernstige wangedrag. Ondergeskiktes en kollegas word bloot op grond van hul ras geteister, kry geen bevordering nie en word selfs gedreig dat hulle hul werk sal verloor. Dit is onaanvaarbaar dat mense blootgestel word aan dubbele standaarde en dat hul regte nie deur hul werkgewer beskerm word nie.”